Biblioteke se slim plan help duisende boeke terugkry‘n Biblioteek in Kaapstad. Foto: Verskaf Die rakke van Kaapstad se biblioteke is aansienlik voller nadat meer as 13 400 uitstaande boeke en ander items terugbesorg is toe die Stad inwoners die geleentheid gebied het om dié items boete-vry terug te besorg. Stad Kaapstad het besluit om deur middel van dié inisiatief inwoners aan te moedig om biblioteekitems terug te bring sodat biblioteke se kosbare voorraad nie verlore gaan nie. En wat ŉ blink plan was dit nie! Binne twee weke is 13 432 items ter waarde van R2,7 miljoen aan biblioteke terugbesorg. Getrou aan hul woord het die Stad boetes ter waarde van R157 000 afgeskryf en kan al die inwoners weer met ŉ geruste hart van die biblioteke gebruik maak. JP Smith, Kaapstadse burgemeesterskomiteelid vir veiligheid en sekuriteit, sê die eerste boete-vrye week was in Maart vanjaar tydens Nasionale Biblioteekweek. Inwoners kon in dié week enige agterstallige boeke, studiegidse en DVD’s terugbring sonder dat hulle beboet sou word. Selfs swartlys-items is sonder die betaling van enige boetes terug aanvaar. Items word op biblioteke se stelsels geswartlys wanneer dit langer as drie maande laat is. In dié week in Maart is 6 067 items terugbesorg, waarvan 2 319 items op die swartlys was. Verlede maand het die Stad weereens die inisiatief tydens Nasionale Boekeweek probeer. Dié keer het 7 365 items hul pad na die biblioteke teruggevind, insluitend 972 items wat op die swartlys was. “Aan die begin van die jaar was ons bibliotekarisse vasbeslote om alles in hul vermoë te doen om uitstaande items terug te kry en die idee van boete-vrye tydperke het hieruit gespruit,” sê Smith. ‘n Biblioteek in Kaapstad. Foto: Verskaf “Biblioteekgebruikers ontvang ŉ SMS drie dae voordat ŉ item aan die biblioteek terugbesorg moet word om hulle daaraan te herinner. Wanneer die item dan nié terugbesorg word nie, moet biblioteekpersoneel die gebruikers bel in ŉ poging om die item terug te kry. Dit is baie tydrowend en het ŉ impak op die dienslewering teenoor ander biblioteekklante.” Smith verduidelik verder dat afgesien van die finansiële verlies wat die biblioteke ly wanneer items nie teruggebring word nie, ontneem dit ook ander inwoners van die vreugde om die boek te lees of DVD te kyk. “Biblioteke probeer om hul verliese tot die minimum te hou, maar as elkeen van ons 300 000 kliënte besluit om net een item nie terug te bring nie, sal ons biblioteekversamelings heeltemal uitgeput wees, wat ons gemeenskappe beroof van die voordeel daarvan om biblioteekmateriaal te gebruik.” Hy het ŉ beroep op inwoners gedoen om biblioteekitems betyds terug te neem en persone wat nog in besit van uitstaande items is, om dit terug te besorg. “Soms is ŉ boek of ŉ fliek soveel pret dat jy dit net eenvoudig weer moet lees of kyk en dan kan jy sommer daardie item telefonies hernu. Om bloot ŉ item wat aan die biblioteek behoort te hou, ontneem ander van die vreugde om dit te gebruik.”